DECRET

/ /2024, de 5 de març, de modificació del Decret 400/2021, de 14 de desembre, de la Comissió Interdepartamental de Govern Obert.

El preàmbul de l’Estatut d’autonomia de Catalunya (en endavant, EAC) recull que tots els poders públics estan al servei de l’interès general i dels drets de la ciutadania. Paral·lelament, l’article 71.4 disposa que l’Administració de la Generalitat, d’acord amb el principi de transparència, ha de fer pública la informació necessària perquè la ciutadania en pugui avaluar la gestió.

L’article 43 l’EAC manifesta que els poders públics han de promoure la participació social en l’elaboració, la prestació i l’avaluació de les polítiques públiques, i també la participació individual i associativa en els àmbits cívic, social, cultural, econòmic i polític, amb ple respecte dels principis de pluralisme, lliure iniciativa i autonomia.

L’article 51 de la Llei 13/1989, de 14 de desembre, d’organització, procediment i règim jurídic de l’Administració de la Generalitat de Catalunya, prescriu que el Govern pot crear comissions interdepartamentals amb la finalitat d’examinar i coordinar assumptes d’àmbit concret i específic que afectin diversos departaments, i que la norma de creació de la comissió n’ha de fixar la composició, la presidència, les funcions, la durada i les normes de funcionament.

El Decret 400/2021, de 14 de desembre, de la Comissió Interdepartamental de Govern Obert (en endavant, CIGO), configura aquesta Comissió com a l’òrgan col·legiat de coordinació interdepartamental en les matèries pròpies que integren les polítiques de govern obert en tots els departaments de l’Administració de la Generalitat i el seu sector públic.

La CIGO exerceix, entre d’altres, les funcions relatives a aprovar i avaluar les estratègies i directrius per garantir el compliment de la normativa en matèria de govern obert per part dels departaments de l’Administració de la Generalitat i les entitats del seu sector públic, així com aprovar instruments de principis, criteris comuns d’actuació, bones pràctiques o conductes recomanables en relació amb tots els àmbits del govern obert aplicables a tots els departaments de la Generalitat de Catalunya i les entitats del seu sector públic.

Les modificacions del Decret 400/2021, de 14 de desembre, tenen per objecte adequar els àmbits d’actuació de la CIGO i revisar-ne les funcions i la composició, d’acord amb l’organització competencial actual en matèria de dades obertes, govern obert i bon govern.

En el moment d’aprovació del Decret 400/2021, de 14 de desembre, l’Administració de la Generalitat estava estructurada de conformitat amb les previsions del Decret 21/2021, de 25 de gener, de creació, denominació i determinació de l’àmbit de competència de l’Administració de la Generalitat. En aquest sentit, les competències en matèria de transparència i de govern obert corresponien a l’anterior Departament d’Acció Exterior i Govern Obert. En el marc de l’antic Departament d’Acció Exterior i Govern Obert, les funcions en matèria de transparència i govern obert, les exercia la Secretaria de Govern Obert mitjançant la Direcció General de Dades Obertes, Transparència i Col·laboració.

D’acord amb l’estructura actual del Departament de la Presidència, prevista al Decret 289/2022, de 2 de novembre, de reestructuració del Departament de la Presidència, la definició i direcció de les polítiques i estratègies en matèria de bon govern en l’àmbit de l’Administració de la Generalitat i del seu sector públic institucional i la garantia en l’aplicació de la normativa sobre bon govern; la direcció i l’impuls de les polítiques de govern obert, mitjançant el desenvolupament i la implementació del govern transparent, participatiu i col·laboratiu; i la direcció de les estratègies per garantir el compliment de la normativa de transparència i accés a la informació pública per part de l’Administració de la Generalitat i el seu sector públic, corresponen a la Secretaria d’Administració i Funció Pública, i les exerceix, executa i coordina a través de la Direcció General de Bon Govern, Innovació i Qualitat Democràtiques, que en depèn.

Tanmateix, les competències relatives a la direcció i impuls de l’obertura de dades de l’Administració de la Generalitat i del seu sector públic, en el marc del model de gestió basat en dades i la seva governança, han passat a correspondre a la Secretaria de Telecomunicacions i Transformació Digital.

Alhora, no s’ha de desconèixer que les polítiques d’obertura de dades disposen d’un marc orgànic propi de coordinació transversal interdepartamental a l’Administració de la Generalitat i el seu sector públic, en la mesura que roman adscrit al departament competent en matèria d’administració i funció pública - actualment, el Departament de la Presidència-, el Consell Estratègic d’Administració Digital, creat i regulat al Decret 228/2019, de 5 de novembre, com a òrgan col·legiat interdepartamental, en el marc d’una infraestructura organitzativa al servei del foment de les polítiques digitals, la transformació del sector públic i el lideratge estratègic.

La incorporació d’aquestes modificacions s’ajusta tant als principis de bona regulació recollits a l’article 129 de la Llei estatal 39/2015, d’1 d’octubre, del procediment administratiu comú de les administracions públiques, segons els quals les administracions públiques, en l’exercici de la potestat reglamentària, han d’actuar de conformitat amb els principis de necessitat, eficàcia, proporcionalitat, seguretat jurídica, transparència i eficiència.

D’acord amb el principi de necessitat, les modificacions que s’incorporen en la regulació estan justificades per raons d’interès general, en aquest cas vinculades a l’adaptació de la CIGO a l’estructura actual de l’Administració de la Generalitat i les competències dels diversos òrgans administratius que l’integren.

Respecte del principi d’eficàcia, aquest Decret és l’instrument més adequat per aconseguir els objectius descrits, en la mesura que esdevé necessari adaptar el fòrum de debat, de caràcter col·legiat, a l’estructura actual de l’Administració de la Generalitat, per tal de consensuar l’execució de polítiques en matèria de govern obert, bon govern i transparència i govern de les dades, en el marc de l’ordenament jurídic vigent.

De conformitat amb el principi de proporcionalitat, les mesures que s’hi incorporen contenen la regulació imprescindible per atendre la necessitat que s’ha de cobrir amb la norma, en la mesura que s’adapta la regulació d’un òrgan actiu col·legiat imprescindible per assegurar l’aplicació correcta de la Llei 19/2014, del 29 de desembre, a l’Administració de la Generalitat i el seu sector públic.

Es garanteix i persegueix una seguretat jurídica més àmplia a l’hora d’aplicar i complir el règim normatiu vigent en matèria de govern obert, bon govern i transparència i govern de les dades, en la mesura que s’adequen tots aquests elements en el marc de l’òrgan interdepartamental que cerca el consens i el diàleg interns per executar les aquestes polítiques a l’Administració de la Generalitat i el seu sector públic.

Alhora, es garanteix l’aplicació del principi de transparència amb la definició clara dels objectius de la iniciativa normativa i la seva justificació i, en aplicació del principi d’eficiència, aquesta iniciativa no genera càrregues administratives.

Així mateix, aquest Decret garanteix el compliment dels principis generals que, d’acord amb l’article 62 de la Llei 19/2014, del 29 de desembre, de transparència, accés a la informació pública i bon govern, s’han de tenir en compte a l’hora d’exercir una iniciativa normativa i que han d’informar l’exercici de la potestat reglamentària, en el sentit que facilita el coneixement i la comprensió dels seus preceptes per la ciutadania, respon a causes d’interès general, fa referència a un sector material homogeni, i és clara i coherent amb la resta de l’ordenament jurídic.

Per tot això, de conformitat amb allò que estableix l’article 51 de la Llei 13/1989, de 14 de desembre, d’organització, procediment i règim jurídic de l’Administració de la Generalitat de Catalunya;

A proposta de la vicepresidenta del Govern i consellera de la Presidència, i d’acord amb el Govern,

Decreto:

Article 1

Es modifica l’article 2 del Decret 400/2021, de 14 de desembre, de la Comissió Interdepartamental de Govern Obert, que queda redactat de la manera següent:

“Article 2. Funcions

Corresponen a la Comissió les funcions següents:

a) Aprovar i avaluar les estratègies i directrius per garantir el compliment de la normativa en matèria de govern obert i de bon govern per part dels departaments de l’Administració de la Generalitat i les entitats del seu sector públic.

b) Fer el seguiment i l’avaluació del pla estratègic i de la planificació que aprovi el Govern de la Generalitat en l’àmbit del govern obert i de bon govern.

c) Proposar l’aprovació de la normativa de desenvolupament que es consideri necessària.

d) Aprovar instruments de principis, criteris comuns d’actuació, bones pràctiques o conductes recomanables en relació amb tots els àmbits del govern obert i de bon govern aplicables a tots els departaments de l’Administració de la Generalitat de Catalunya i les entitats del seu sector públic.

e) Establir i fer seguiment d’un programa de suport a les administracions locals en matèria de transparència, dades obertes, participació ciutadanes i activitat d’influència d’acord amb el que preveu l’article 94 de la Llei 19/2014, del 29 de desembre.

f) Fer seguiment per assegurar que s’incorporen la perspectiva de gènere i la perspectiva de les dones en tots els àmbits del govern obert i bon govern, que es garanteix la participació dels grups i les entitats de dones en els processos participatius atenent la interseccionalitat de gènere (en concret, del Consell Nacional de les Dones de Catalunya), i que s’identifiquen les dades per evidenciar adequadament les diferències i les desigualtats de la situació de les dones per ajudar a definir polítiques públiques correctives.

g) Qualsevol altra funció que li encomani el Govern en aquest àmbit.”

Article 2

Es modifica l’article 3 del Decret 400/2021, de 14 de desembre, de la Comissió Interdepartamental de Govern Obert, que queda redactat de la manera següent:

“Article 3. Composició

3.1 Són membres de la Comissió les persones titulars dels òrgans següents:

a) Departament competent en matèria de govern obert, que n’és el president o la presidenta.

b) Secretaria del Govern, que n’exerceix la vicepresidència primera.

c) Secretaria sectorial competent en matèria de govern obert, que n’exerceix la vicepresidència segona.

d) Secretaries generals dels departaments de l’Administració de la Generalitat.

e) Oficina del Govern.

f) Gabinet Jurídic de la Generalitat.

g) Secretaria sectorial competent en matèria d’administració i funció pública.

h) Direcció general competent en matèria de transparència.

i) Direcció general competent en matèria de participació ciutadana.

j) Direcció general competent en matèria de bon govern.

k) Direcció general competent en matèria d’atenció ciutadana.

l) Direcció general competent en matèria de dades obertes.

m) Direcció general competent en matèria de coordinació interdepartamental.

n) Direcció general competent en matèria de pressupostos.

o) Direcció general competent en matèria de contractació pública.

p) Intervenció General.

q) Direcció general competent en matèria de patrimoni cultural.

r) Direcció general competent en matèria d’entitats jurídiques.

s) Escola d’Administració Pública de Catalunya.

3.2 La suplència de la presidència de la Comissió correspon a la persona que exerceix la vicepresidència primera i, en cas d’impossibilitat d’assistència d’aquesta, a la persona que exerceix la vicepresidència segona.

3.3 Els membres de la Comissió han de designar les persones suplents que els substitueixin en cas d’absència, vacant, malaltia o qualsevol altra causa justificada. Aquestes persones han de tenir rang orgànic mínim de direcció general o assimilat per raó de les retribucions a percebre.

3.4 La secretaria de la Comissió és exercida per una persona funcionària, que assisteix a les sessions amb veu però sense vot, la qual és designada per la persona que presideix la Comissió.

3.5 Correspon al departament competent en matèria de govern obert donar el suport material i personal necessari per al desenvolupament de les funcions de la Comissió.”

Article 3

Es modifica l’article 5 del Decret 400/2021, de 14 de desembre, de la Comissió Interdepartamental de Govern Obert, que queda redactat de la manera següent:

“Article 5. Òrgans de suport a la Comissió Interdepartamental de Govern Obert

5.1 Són òrgans de suport a la Comissió Interdepartamental: la Comissió Tècnica per a la Transparència i la Comissió Tècnica per a la Participació Ciutadana”.

5.2 Aquestes comissions s’adscriuen al departament competent en matèria de govern obert.”

Article 4

Es modifica l’article 6 del Decret 400/2021, de 14 de desembre, de la Comissió Interdepartamental de Govern Obert, que queda redactat de la manera següent:

“Article 6. La Comissió Tècnica per a la Transparència

6.1. La Comissió Tècnica per a la Transparència té per funció facilitar l’intercanvi d’informació sobre les actuacions dels departaments de l’Administració de la Generalitat i el seu sector públic en matèria de transparència activa, dret d’accés a la informació pública i grups d’interès, entre altres matèries que s’hi relacionen, i permet formular consultes i proposar criteris comuns de resposta. També, és l’encarregada d’elaborar la proposta de principis, criteris, estratègies, directrius i informes.”

6.2 La Comissió Tècnica per a la Transparència és presidida per la persona titular de la direcció general competent en matèria de transparència, i està integrada, a més, per:

a) la persona titular de la subdirecció general competent en matèria de transparència;

b) la persona titular de la subdirecció general competent en matèria de dades obertes;

c) la persona titular de la subdirecció general competent en matèria de grups d’interès;

d) la persona titular de la unitat competent en matèria de millora institucional de la Secretaria del Govern.

e) la persona titular de la subdirecció general competent en matèria de coordinació interdepartamental;

f) les persones titulars dels òrgans departamentals que assumeixin l’exercici de la funció d’unitat d’informació a cada departament de l’Administració de la Generalitat, les quals han de tenir rang orgànic mínim de subdirecció general, o bé la persona que assumeixi l’exercici de la funció d’unitat d’informació en cas que se n’hagi delegat l’exercici.

g) una persona que representi l’Institut Català de les Dones, la qual ha de tenir rang orgànic mínim de subdirecció general.

6.3 Les persones designades caps d’unitats d’informació de les entitats del sector públic han de ser convocades a assistir, amb veu i sense vot, a les sessions de la Comissió Tècnica per a la Transparència quan, per raó de les matèries a tractar a les sessions, en resultin directament afectades.

6.4 La secretaria de la Comissió Tècnica és exercida per una persona funcionària de la direcció general competent en matèria de transparència, designada per la persona titular d’aquesta direcció general.”

Article 5

Es modifica l’article 8 del Decret 400/2021, de 14 de desembre, de la Comissió Interdepartamental de Govern Obert, que queda redactat de la manera següent:

“Article 8. Funcionament de la Comissió Tècnica per a la Transparència i de la Comissió Tècnica per a la Participació Ciutadana

8.1 El funcionament de les comissions tècniques es regeix per aquest Decret, per les normes de règim intern que pugui establir i, supletòriament, pel que estableix la normativa aplicable als òrgans col·legiats de l’Administració de la Generalitat.

8.2 Les comissions tècniques es reuneixen cada vegada que les convoca la persona que n’exerceix la presidència i, com a mínim, amb caràcter previ a la convocatòria de la Comissió Interdepartamental.

8.3 Els membres de les comissions tècniques han de designar les persones suplents que els substitueixin en cas d’absència, vacant, malaltia o qualsevol altra causa justificada.

8.4 Per raó de les matèries a tractar, poden ser convocades a les sessions persones que no en siguin membres, les quals participen a les sessions amb veu però sense vot.

8.5 L’assistència a les sessions de les comissions tècniques no genera cap dret econòmic en concepte d’indemnització per assistència o dietes per a cap dels membres.

8.6 Les comissions tècniques poden crear grups de treball per preparar tècnicament les propostes que sotmeten a la Comissió Inderdepartamental.

En el cas de la Comissió Tècnica per a la Transparència, els grups de treball han d’incloure els caps d’unitats d’informació de les entitats del sector públic que, per raó de les matèries a tractar en les propostes, resultin directament afectades atenent a les seves competències.”

Disposició derogatòria

Es deroga:

El Decret 217/2018, de 9 d’octubre, de modificació del Decret 233/2016, de 22 de març, pel qual es crea la Comissió Interdepartamental de Transparència i Govern Obert.

La disposició final primera del Decret 8/2021, de 9 de febrer, sobre la transparència i el dret d’accés a la informació pública.

Disposició final

Aquest Decret entra en vigor l’endemà de la publicació en el *Diari Oficial de la Generalitat de Catalunya.*

Barcelona, 5 de març de 2024

Pere Aragonès i Garcia

President de la Generalitat de Catalunya

Laura Vilagrà i Pons

Vicepresidenta del Govern i

consellera de la Presidència